ഡ്രൈവിംഗ് ടെസ്റ്റില് മെല്ലെപ്പോക്കെന്ന് ഏലപ്പാറ: പീരുമേട് സബ് റീജിയണ് ട്രാന്സ്പോര്ട്ട് ഓഫീസിനുകീഴില് ഡ്രൈവിംഗ് ടെസ്റ്റ് നടത്തിപ്പില് മെല്ലപ്പോക്കെന്ന് പരാതി. ലോക്ഡൗണില് ഇളവുവന്നതോടെ തിങ്കള് മുതല് വെള്ളിവരെ ദിവസവും 20 പേരുടെ മൂന്നു ബാച്ചുകളായി തിരിച്ച് 60 പേര്ക്ക് ടെസ്റ്റ് നടത്താം. ആഴ്ചയില് 300 പേര്ക്ക് ടെസ്റ്റില് പങ്കെടുക്കാം. ഇതനുസരിച്ചാണ് കേരളത്തില് എല്ലായിടത്തും ടെസ്റ്റ് നടക്കുന്നത്. എന്നാല് പീരുമേട്ടില് രണ്ടുദിവസം രണ്ടു ബാച്ചുകള്ക്ക് മാത്രമാണ് ടെസ്റ്റ് നടത്തുന്നത്. ഇതനുസരിച്ച് ആഴ്ചയില് 80 പേര്ക്ക് മാത്രമാണ് ടെസ്റ്റില് പങ്കെടുക്കാന് കഴിയുക. ഡ്രൈവിംഗ് സ്കൂളുകളുടേയും അപേക്ഷകരുടേയും പരാതിയെതുടര്ന്ന് ജില്ല ട്രാന്സ്പോര്ട്ട് ഓഫീസര് പ്രത്യേക നിര്ദേശം നല്കിയെങ്കിലും ടെസ്റ്റിന്റെ ദിവസവും എണ്ണവും കൂട്ടാന് പീരുമേട് ജോയിന്റ് ആര്ടിഒ തയാറാകുന്നില്ലെന്നു പറയുന്നു. നിയന്ത്രണങ്ങള് പിന്വലിച്ചശേഷം ടെസ്റ്റ് തുടങ്ങിയെങ്കിലും അധികൃതരുടെ മെല്ലപ്പോക്കു കാരണം മൂവായിരത്തില് അധികം അപേക്ഷകര് ഇപ്പോഴും പുറത്തു നില്ക്കുകയാണ്.